इतने बड़े आक्षेप को इतने हल्के से ले रहा है उनका बेटा! बिल्कुल अपने बाप पर गया है. उन्हें भी हर बात एक कान से सुनकर दूसरे कान से निकाल देने की आदत है. नीरज भला क्या खाक मां की मानता है? उसके बाप तो पूरे श्रवणकुमार थे. अपनी मां यानी मेरी सास के सामने आंख ऊपर तक नहीं करते थे. रात को 2 घंटे नियम से मां के पांव दबाते थे. घर में सास का हुकुम पत्थर की लकीर होता था. वे बेचारी दबी ज़ुबान से कभी पति को कुछ कहतीं तो वे भी उनकी बात इसी तरह मज़ाक में उड़ा देते जैसे आज नीरज ने उड़ाई है. यदि उनके कारण नीरज की हालत त्रिशंकु की तरह हो गई है तो ठीक है. वे अब से उससे कोई अपेक्षा नहीं रखेंगी. उससे एक दूरी बनाकर रखेंगी, ताकि उस बेचारे को बहू के ताने न झेलने पड़ें.